**Battlefield V** on DICE:n kehittämä ja Electronic Artsin julkaisema ensimmäisen persoonan ammuntapeli, joka julkaistiin marraskuussa 2018 PlayStation 4:lle, Microsoft Windowsille ja Xbox Onelle. Peli on viidestoista osa *Battlefield*-sarjassa ja neljäs osa, joka sijoittuu toiseen maailmansotaan. Graafisesti ja tyylillisesti peli on lähellä edeltäjäänsä *Battlefield 1:tä* (2016), joka sijoittuu ensimmäiseen maailmansotaan.

Jo ennen julkaisupäivää peli aiheutti kohun selvällä historiallisella epätarkkuudellaan sekä naissotilaiden ilmestymisellä taistelukentille. Ennakkotilauslukujen paljastuttua hyvin heikoiksi peliä muutettiin autenttisemmaksi, mutta hyvistä arvosteluista huolimatta peli oli kaupallinen pettymys. Helmikuuhun 2019 mennessä peliä oli myyty 7,3 miljoonaa kappaletta, mikä oli miljoonan verran odotettua vähemmän.

Pelaaminen
----------

### Yksinpeli

Pelin yksinpelikampanja jatkaa *Battlefield 1:n* esittelemää formaattia, sotatarinoita (engl. *War Stories*), joissa seurataan toista maailmansotaa eri henkilöhahmojen kantilta ympäri Eurooppaa ja Pohjois-Afrikkaa. Sotatarinat ja hahmot ovat kuvitteellisia, mutta ne pitävät sisällään todellisia historiallisia elementtejä: esimerkiksi Norjan vastarintaliikkeestä kertovassa tehtävässä sabotoidaan natsi-Saksan ydinohjelmaa, mikä perustuu vuonna 1943 toteutettuun operaatio Gunnersideen. Yksinpelitarinat on käsikirjoittanut brittiläinen kirjailija Steven Hall.

#### Under No Flag

Nuori William Sidney "Billy" Bridger jää kiinni pankkiryöstöstä vuonna 1942, ja välttääkseen vankilatuomion hän liittyy Britannian asevoimiin. Hänet lähetetään ryhmänjohtaja George Masonin kanssa sabotoimaan saksalaisia lentokenttiä Pohjois-Afrikassa. Tehtävä ei kuitenkaan edisty suunnitelman mukaisesti, sillä yksi Billyn kyhäämistä räjähteistä ilmenee suutariksi. Tilanne eskaloituu tulitaisteluksi, ja johtajansa käskystä Billy joutuu tuhoamaan lentokoneita ilmatorjuntatykillä. Billy ja Mason etenevät saksalaisilta varastamallaan autolla seuraavalle lentokentälle, mutta tulitaistelussa saamiensa haavojen vuoksi Mason joutuu jäämään jälkeen. Billy onnistuu tuhoamaan muut kohteet yksin, kerää löytämästään bunkkerista parannustarvikkeita Masonille ja hyödyntää saksalaisradiota kutsuakseen HMS *Sussex* -aluksen evakuointitehtävään. Billy ei kuitenkaan ollut tajunnut, että radio paljastaisi heidän tarkan sijaintinsa saksalaisille, ja niinpä he joutuvat saksalaisarmeijan takaa-ajamaksi. Ylivoiman edessä Billy on ajautumassa epätoivoon, kunnes Mason tunnustaa valinneensa nuorukaisen tehtävään juuri siksi, että oli kuullut hänen yrittäneen ryövätä pankkeja yksi toisensa perään epäonnistumisista huolimatta, mikä on selvä merkki periksiantamattomuudesta. Rohkaistunut Billy taistelee ryhmänjohtajansa rinnalla ja torjuu hyökkäyksiä, kunnes brittiläisvahvistukset saapuvat ja tuhoavat saksalaiset.

#### Nordlys

Tehtävä sijoittuu Norjan Telemarkiin vuoteen 1943. Brittiläinen erikoisjoukko yrittää tunkeutua saksalaiseen raskasvesilaitokseen, mutta joutuu tuhotuksi, ja nuori norjalainen vastarintataistelija Astrid vangitaan. Hänen tyttärensä Solveig hiihtää vuoristossa läpi saksalaisjoukkojen ja pyrkii vapauttamaan äitinsä. Astrid ei kuitenkaan suostu pakenemaan ennen kuin he ovat tuhonneet laitoksen, joka on välttämätön osa saksalaisten ydinaseohjelmaa. Laitos tuhoutuu, mutta suuri osa raskaasta vedestä kuljetetaan pois kuorma-autolla. Astrid ja Solveig aloittavat takaa-ajon, jonka päätteeksi he onnistuvat tuhoamaan kuljetusrekat. Osa vedestä on kuitenkin ehditty lastaamaan sukellusveneeseen, jonka kyytiin heillä ei ole pääsyä. Astrid suorittaa itsemurhaiskun, jossa vene räjähtää ja raskasvesilasti tuhoutuu. 

#### Tirailleur

Normandian maihinnousun jälkeen liittoutuneet työntävät saksalaisia pois Ranskasta. Sotaan värvätään myös senegalilaisia sotilaita, kuten nuorukainen Deme Cisse ja hänen veljensä Idrissa. Ranskalaissotilaat kuitenkin syrjivät afrikkalaisia taistelukentällä ja passittavat heitä mitä merkityksettömämpiin hommiin, kuten hiekkasäkkien kasaamiseen. Lopulta senegalilaisille annetaan tehtäväksi tuhota saksalaisia ilmatorjuntatykkejä. Komentajansa kaatuessa osa sotilaista tahtoo pysähtyä, mutta Deme vakuuttaa, että loppuun viety hyökkäys auttaisi heitä saamaan tunnustusta ranskalaisilta. Tehtävä onnistuu, mutta haavoittunut saksalainen vannoo, että tuleva saksalaishyökkäys pyyhkii viimeisetkin muistot senegalilaisarmeijasta. Idrissa ajattelee perhettään ja pohtii perääntymistä, mutta Deme uskoo, että suora hyökkäys saksalaisten tukikohtaan olisi viimeinen asia, jota vihollinen osaisi odottaa. Offensiivi onnistuu, mutta Idrissa joutuu uhraamaan henkensä tuhotakseen senegalilaisjoukkoja uhkaavan Tiger-panssarivaunun. Ranskalaiset hävittävät todisteet siitä, että afrikkalaisia olisi osallistunut tukikohdan valloittamiseen.

#### The Last Tiger

Kevääseen 1945 eli lähelle Saksan antautumista sijoittuvassa tarinassa Tiger-panssarivaunukomentaja Peter Müller puolustaa Rein–Ruhr-puolustuslinjaa lähestyviltä yhdysvaltalaisjoukoilta. Saksan armeijan ylin johto on antanut joukoilleen käskyn taistella kuolemaan saakka.

Neljäs yksinpelitarina julkaistiin vasta 5. joulukuuta 2018 eli muutamaa viikkoa pelin julkaisupäivän jälkeen.

### Moninpeli

Peliruudussa näkyy ensimmäisen persoonan ammuntapelille tyypillisiä elementtejä, kuten ase ja ammusmäärä, kuntopisteet, pieni kartta, omaan ryhmään kuuluvat neljä jäsentä sekä erilaisia pelaajien antamia komentoja. Käynnissä oleva moninpeliottelu sijoittuu Scheldejoelle taisteluun Ranskasta.
64 pelaajan moninpeli sijoittuu yhdeksälle eri kartalle länsirintaman, Norjan ja Pohjois-Afrikan taisteluihin. Pelattavat osapuolet ovat Saksan armeija Wehrmacht sekä Britannian armeija.

Aina ennen ilmestymistään kartalle pelaajan tulee valita jokin neljästä hahmoluokasta: Assault, Medic, Support tai Recon (suom. *rynnäkkösotilas*, *lääkintämies*, *tulitukimies* tai *tiedustelija*). Tietyn hahmoluokan käyttö kerryttää luokan sisäisiä kokemuspisteitä, jonka myötä hahmoluokkaan avautuu uusia aseita ja varusteita. Samalla pelaaja kasvattaa yleistä uratasoaan saavuttaakseen esimerkiksi uusia sotilasarvoja.

Rynnäkkösotilaalla on käytössään pääasiassa puoliautomaattisia kiväärejä ja panssarintorjunta-aseita, kuten kertasinkoja ja kasapanoksia. Konepistoolilla aseistettu lääkintämies tarjoaa muille parannustarvikkeita ja voi tietyn aikarajan puitteissa palauttaa kaatuneen joukkuetoverin eloon. Tulitukimies perustuu pika- ja konekivääreihin sekä ammuslaatikoihin. Tiedustelija käyttää tarkkuuskivääriä ja voi paikantaa vihollisia esimerkiksi merkinantopistoolilla tai pystyttää tukiaseman, jota hyödyntämällä saman ryhmän pelaajat pystyvät ilmestymään kartalle tiedustelijan määrittämään paikkaan. Kartasta ja tilanteesta riippuen pelaajalla voi olla myös mahdollisuus ilmestyä suoraan lentokoneeseen tai panssarivaunuun. Ilmestymispaikoista löytyy usein myös ajoneuvoja, kuten puolitelavaunuja, joilla voi hinata perässään esimerkiksi panssarintorjuntakanuunaa.

Otteluissa pelaaja kuuluu joukkueen sisäisiin korkeintaan neljän hengen ryhmiin (engl. *Squad*), jotka voivat ilmestyä kartalle toistensa luokse sekä kerätä yhteispisteitä, joilla ryhmänjohtaja voi kutsua taisteluun vahvistuksia, kuten erikoispanssarivaunun tai V1-ohjuksen. Samaan ryhmään kuuluvan kaatuneen pelaajan voi myös pelastaa, vaikka käytössä oleva hahmoluokka olisi jokin muu kuin lääkintämies.

*Battlefield V:n* lisäys pelisarjan perinteiseen hahmoluokkasysteemiin on pelaajan valittavissa oleva taistelurooli (*Combat Role*, tunnettu myös nimellä "aliluokka"), joka jakaa jokaisen hahmoluokan kahteen osaan. Kummallakin roolilla on vahvuutensa, joita pelaaja voi hyödyntää pelityylinsä mukaan. Esimerkiksi tiedustelija jakaantuu tarkka-ampujaan, joka voi pidättää hengitystään pitkään ja paikantaa vihollisia joukkueelleen, sekä "tiennäyttäjään", joka voi hyödyntää koko joukkueen – eli myös oman ryhmänsä ulkopuolisia – tukiasemia.

*Battlefield V:n* on koettu nostaneen tyypillistä ensimmäisen persoonan ammuntapelien vaikeustasoa: pelaajalla on hallussaan vain vähän ammuksia eikä hahmon kunto haavoittumisen jälkeen palaudu täyteen automaattisesti. Kehittäjien tarkoitus on ollut vähentää "juoksemista ja kuolemista" ja sen sijaan kannustaa pelaajia taktiseen pelaamiseen ja yhteistyöhön: tietyt hahmoluokat voivat jakaa muille ammuksia ja lääkintätarvikkeita ja pelikartalla on ennalta määrättyjä paikkoja, joihin pelaajat voivat rakentaa täydennysvarastoja. Myös vihollisten ruumiilta voi poimia talteen ammuksia. Lentokoneiden ja panssarivaunujen ammusvarastot ovat rajalliset, ja niiden täydennys suoritetaan huoltopisteillä. Panssarivaunuille tarkoitettu huoltopiste saattaa tuhoutua ja vaatia korjaamista, kun taas lentokoneille vastaava piste on ilmassa oleva symboli eikä näin ollen vaadi laskeutumista.

Uutena toimintona pelissä on linnoitusmekaniikka, joka mahdollistaa maaston strategisen muokkaamisen esimerkiksi kaivamalla juoksuhautoja, kasaamalla hiekkasäkkejä ja pystyttämällä piikkilankaesteitä.

Moninpelihahmoaan voi kustomoida esimerkiksi ulkonäköä, sukupuolta, vaatteita, kypärää ja kasvomaaleja vaihtamalla. Lisää esteettisiä elementtejä voi avata suorittamalla haasteita tai ostamalla niitä joko haasteista ansaittavalla pelin ilmaisella valuutalla (*Company Coins*) tai oikealla rahalla maksettavalla premium-valuutalla (*Battlefield Currency*). Premium-rahalla voi myös hankkia tehostuksia, joilla kokemuspisteitä kertyy nopeammin ja viikoittaisia haastepalkintoja on mahdollista avata helpommin.

Aseisiin on saatavilla erilaisia tähtäimiä ja niihin voi myös ansaita ja ostaa erilaisia värityksiä sekä parannuksia, kuten pistimiä, isompia lippaita ja suurempaa tulinopeutta. Panssarivaunuihin voi avata uusia aseita, kuten savupommeja, ohjuksia ja panssarintorjuntapanoksia, sekä parannuksia, kuten vahvemman panssarin tai nopeammin kääntyvän tykin. Lentokoneita voi kehittää muun muassa tutkalla ja tehokkaammilla pommeilla.

### Pelimuodot

Panssarivaunut ovat pelissä suuressa roolissa, ja niiden vaikutus ottelun kulkuun voi olla merkittävä. Kuvassa Panzerkampfwagen IV moninpelikartassa, joka sijoittuu Arrasin taisteluun.
*Battlefield V* pitää sisällään pelisarjan tutut pelimuodot Team Deathmatch (*Joukkuetappomatsi*) ja Conquest (*Lipunvaltaus*). Deathmatchissa joukkueen pelaajat keskittyvät pelkästään toistensa tuhoamiseen, kun taas Conquestissa kamppaillaan valtauspisteiden (myös "kiintopisteet" tai "liput") hallinnasta, ja mitä enemmän valtauspisteitä joukkue pitää hallussaan, sitä vähemmän voittoon vaadittavia tikettejä kuluu. Tammi–maaliskuussa 2019 valikoimassa oli myös aiemmista peleistä tuttu Rush (*Rynnäkkö*), jossa hyökkäävä osapuoli yrittää tuhota yhdeltä sektorilta löytyvät A- ja B-nimiset radioasemat, jotta offensiivi voisi edetä seuraavalle sektorille.

Mukana on myös Breakthrough (*Läpimurto*), jossa hyökkäävä joukkue pyrkii valloittamaan sektorin sekä Frontlines (*Eturintamat*), jossa rintama voi sektorin valloituksen jälkeen liikkua kumpaan tahansa suuntaan. Domination (*Hallinta*) on Conquestin typistetty versio, joka keskittyy jalkaväkitaisteluun pienemmällä alueella.

1–4 pelaajan Combined Arms -yhteistyöpelimuoto on yksin- ja moninpelin yhdistelmä, jossa pelaajat taistelevat tekoälyvihollisia vastaan, suorittavat tehtäviä sekä ansaitsevat kokemuspisteitä ja valuuttaa, joita voi hyödyntää varsinaisessa moninpelissä.

Grand Operations on muunnelma *Battlefield 1:n* Operationsista, tarinapainotteisesta kokonaisuudesta, joka jäljittelee historiallisia taisteluita useamman pelinsisäisen vuorokauden aikana. Pelimuoto vaihtuu toiseen vuorokauden vaihtuessa – Operations voi alkaa esimerkiksi maahanlaskujoukkojen hyökkäyksellä (*Airborne*) ja siirtyä sitten sektorinvaltaukseen (*Breakthrough*). Toisin kuin *Battlefield 1:ssä*, Grand Operations -ottelu ei kuitenkaan voi päättyä ennenaikaisesti, vaikkei tietty osapuoli menestyisikään todellisten historiallisten tapahtumien osoittamalla tavalla. Sen sijaan hyökkäävän osapuolen menestys vaikuttaa joukkueen käytössä oleviin resursseihin seuraavan vuorokauden taistelussa. Rakenteensa vuoksi Grand Operationsia on kutsuttu myös "minikampanjaksi".

Firestorm-nimellä julkaistu 64 pelaajan Battle royale -pelimuoto lisättiin peliin 25. maaliskuuta 2019. Pelimuodossa laskeudutaan alueelle, joka pienenee jatkuvasti rengasmaisesti lähestyvän tulimyrskyn myötä, ja kerätään aseita, ajoneuvoja, parannusvälineitä sekä muita resursseja, jotka voivat helpottaa selviytymistä. Pelimuodon Halvøy-niminen ympäristö on *Battlefield*-pelisarjan suurin moninpelikartta. Firestorm on jaettu kahteen osaan: kaikki vastaan kaikki -tyyliseen peliin, jossa pelaajalla ei ole tiimikavereita, sekä ryhmäotteluun, jossa yhteen ryhmään voi kuulua 1–4 pelaajaa. 11.–15. huhtikuuta välisenä aikana DICE kokeilutti pelimuodon duo-versiota, jossa pelaajalla on vain yksi joukkuekaveri. Pelimuotoa ei kuitenkaan vakiinnutettu, sillä DICEn mukaan sillä ei ollut tarpeeksi kysyntää.

### Tides of War -sisältökaudet

*Battlefield V:n* verkkomoninpelitarjonta laajeni uusilla pelimuodoilla ja siirtyi kronologisesti eri sotanäyttämöille vielä pitkään pelin julkaisun jälkeen. Tides of War perustuu pelaajalle maksuttomiin sisältökausiin, jotka toivat mukanaan muun muassa uusia karttoja ja pelimuotoja sekä viikoittaisia haasteita, joiden palkintona oli esimerkiksi uusia aseita ja lentokoneita. EA kehitti uutta sisältöä peliin kesään 2020 saakka.

5. joulukuuta 2018 julkaistu ensimmäinen luku, Overture, toi peliin The Last Tiger -yksinpelitarinan, Hannutin taisteluun pohjautuvan Panzerstorm-kartan, Practice Range -harjoittelutilan sekä mahdollisuuden ajoneuvojen ja lentokoneiden esteettiseen muokkaamiseen. 17. tammikuuta 2019 julkaistu Lightning Strikes -luku toi mukanaan Combined Arms -yhteistyötilan sekä Rush- ja Squad Conquest -pelimuodot, joista kaksi jälkimmäistä olivat saatavilla vain 20. maaliskuuta saakka.

Kolmas luku Trial by Fire julkaistiin 28. maaliskuuta 2019, ja sen sotanäyttämöt sijoittuvat ajanjaksoon lokakuusta 1940 kesäkuuhun 1941. Lukuun sisältyvä Firestorm-pelimuoto julkaistiin ennenaikaisesti jo 25. maaliskuuta. Kevään aikana peliin lisättiin uusia Combined Arms -tehtäviä, ja 30. toukokuuta julkaistiin Kreetan taisteluun sijoittuva moninpelikartta Mercury. 13. kesäkuuta peliin lisättiin Outpost-niminen pelimuoto, jossa 32:n pelaajan joukkueen voimin pyritään rakentamaan radiotorneja, joita voi myös päivittää ja joita viholliset voivat tuhota.

27. kesäkuuta 2019 alkanut neljäs luku Defying the Odds pitää sisällään Pohjois-Afrikkaan sijoittuvan Al Sundan -kartan, jossa on EA:n mukaan pitkiä etäisyyksiä ja mahdollisuuksia ajoneuvotoiminnalle. Heinäkuussa Kreikka-sotanäyttämö sai jatkoa uudella, Kreetaa suuremmalla Marita-kartalla, jossa keskitytään kaupunkitaisteluun kapeilla kaduilla. Lähitaisteluun keskittyvät myös syyskuussa julkaistut kartat, jotka sijoittuvat Norjan Lofooteille ja Ranskan Provenceen. Lokakuussa julkaistiin Operation Underground -kartta, joka on saanut vaikutteita *Battlefield 3:sta* tutusta metrotunnelista.

Viides luku War in the Pacific julkaistiin 31. lokakuuta 2019, ja se sijoittuu Tyynenmeren sotaan. Lukuun kuuluu kolme karttaa: Iwo Jima, saaristotaistelu Pacific Storm sekä useista aiemmista *Battlefield*-peleistä tuttu Wake. Kuudes luku Into the Jungle lisäsi Tyynenmeren sotanäyttämölle Solomon Islands -kartan, joka mukailee Guadalcanalin taistelua. Seitsemäs ja viimeinen luku julkaistiin 4. kesäkuuta 2020, ja sen sisältöön kuului muun muassa uusi Libyaan sijoittuva kartta.

Kehitys
-------

DICE linjasi, ettei pelissä tulisi olemaan maksullista lisäsisältöä mihinkään muuhun tarkoitukseen kuin hahmojen ja ajoneuvojen esteettisiin elementteihin. Kehittäjät kertoivat tavoitteekseen "yhtenäistää" pelaajakunta, sillä aikaisemmista *Battlefield*-peleistä tuttu premium-passi uusine aseineen ja karttoineen oli koettu epäoikeudenmukaiseksi. Electronic Arts kertoi kehittäjien halunneen parantaa myös pelin "ampumiskokemusta" helpottamalla tarkkuutta kehittyneimmillä hajonta- ja rekyyliominaisuuksilla. Aseuudistuksiin haettiin vaikutteita muun muassa *Battlefield 3:sta*.

### Sotatarinat

DICE asetti kehitysvaiheessa suhteellisen paljon resursseja yksinpelikampanjan eli "sotatarinoiden" kehitystä varten ja priorisoi sen esimerkiksi tulevien monipelipäivitysten edelle. Pääsuunnittelija Daniel Berlin kuvaili, että heille oli tärkeää esitellä yksinpelikampanjassa harvinaisempia tapahtumia eikä palata useista peleistä tuttuihin taisteluihin, kuten Normandian maihinnousuun. Suunnittelija Eric Holmes kertoi suunnittelutiimin tehneen laajaa taustatutkimusta harvinaisten tarinoiden löytämiseksi. Kehittäjien tavoitteeksi Daniel Berlin mainitsi laajan tunneskaalan, joka sisällyttäisi kokonaisuuteen sekä hauskoja että sydäntäsärkeviä tarinoita. Joitakin yksinpeliosuuksia, kuten Pohjois-Afrikkaan sijoittuvaa sabotaasitehtävää sekä norjalaisten vastarintataistelijoiden osuutta, lähdettiin luomaan hiekkalaatikkomenetelmällä, jossa pelaaja saa itse päättää etenemisensä hiiviskelyn ja suoran toiminnan välillä.

|  |  |  |
| --- | --- | --- |
| "| "Halusimme nojautua ihmisläheisiin tarinoihin, emmekä välttämättä keskittyä itse konfliktiin – näiden yksinpelitarinoiden keskiössä eivät ole supersotilaat, jotka vapauttavat maanosan. Kyse on henkilökohtaisista tarinoista, ihmisistä, jotka tempautuivat mukaan tähän maailmanlaajuiseen sotaan. | "|
| **– Pelisuunnittelija Daniel Berlin yksinpelin kehityksestä.** |

Tapahtumapaikkoihin, kuten norjalaiseen Narvikiin tutustuminen vaati valokuvausmatkoja, joilla alueeseen perehdyttiin esimerkiksi drone-kameroilla. Berlin on myös kertonut, että pelin äänisuunnittelutiimi suoritti kehityksen aikana "kenttämatkoja", joiden aikana ääniä suunniteltiin oikeiden aseiden ja räjähteiden avulla sekä nauhoitettiin useilta eri pituisilta välimatkoilta.

### Kohut

Peli julkistettiin ensimmäisen teaserin myötä 23. toukokuuta 2018. Video sai kritiikkiä selvästä anakronismista: teaserissa nähdään esimerkiksi useita ajanjaksoon kuulumattomia aseita, brittiläinen sotilas varusteenaan japanilainen katana sekä yksikätinen naissotilas, jolla on metallinen proteesi. Myös värikkäiden univormujen ja vahvojen kasvomaalien koettiin vähentävän immersiota toisen maailmansodan aikaisesta maailmasta. Naissotilaiden suuri määrä aiheutti kohun, ja DICE:n sanottiin menneen liian pitkälle pyrkimisessä poliittiseen korrektiuteen.

DICE:n vastaus kritiikkiin oli, että kehittäjät halusivat laittaa hauskan pelattavuuden historiallisen autenttisuuden edelle. Electronic Artsin Patrick Söderlund totesi, että pelaajat voivat joko hyväksyä hahmojen moninaisuuden tai jättää pelin ostamatta. Pelin suunnittelutiimiin kuuluva Lars Gustavsson kertoi, että DICE:lle oli aikaisemmin valitettu juuri naissotilaiden puutteesta peleissä ja näin ollen *Battlefield V:n* saama kritiikki tuli yllätyksenä.

Elokuussa EA myönsi, että pelin ennakkotilausmäärät olivat heikot ja 85 % pienemmät kuin Activisionin *Call of Duty: Black Ops IIII:llä*. Ennakkotilausmääriä kutsuttiin suureksi pettymykseksi, sillä kaksi vuotta aikaisemmin *Battlefield 1:ä* oli tilattu ennakkoon *Call of Duty* -sarjaa enemmän. Heikkoja tilauslukuja on esitetty syyksi sille, että syksyllä DICE ilmoitti muuttavansa pelin hahmomuokkausta autenttisemmaksi saamansa palautteen vuoksi. Eurogamer kuvaili, että peli oli teaserin ja lopullisen version välillä muuttunut hilpeästä synkäksi.

Electronic Arts on linjannut, ettei *Battlefield V* sisällä minkäänlaisia poliittisia kannanottoja eikä pelissä esimerkiksi nähdä hakaristilippua. Kesäkuussa 2019 Electronic Artsin julkaisema uusi moninpelihahmo Wilhelm Franke aiheutti kohun, sillä samanniminen henkilö toimi vastarintataistelijana Saksassa toisen maailmansodan aikana. Sen lisäksi uudella konnamaisella pelihahmolla todettiin olevan samankaltaisuuksia kansallissosialismia edustaviin henkilöihin ja elokuvahahmoihin. EA vaihtoi hahmon nimen, mutta korosti, ettei hahmo ole kansallissosialisti eikä pelissä esiinny natsisymboliikkaa.

### Battle royale

Maaliskuussa 2019 peliin lisätyn battle royale -aiheisen Firestorm-pelimuodon kehitti DICE:n sijaan Criterion Games. Kehittäjät kertoivat pääperiaatteikseen löytää tasapaino "huvipuistomaisuuden" ja "liian pelimäisyyden" väliltä sekä kehittää Firestorm-kartasta monipuolinen, sen sijaan, että se olisi täynnä yhdenlaista maastoa.

### Ääninäyttely

Näyttelijä Mark Strong toimii pelin kertojaäänenä, ja häntä kuullaan jo prologissa pelin alussa. Strong selostaa myös epilogin. Saman ääninäyttelijän käytön on koettu ikään kuin "sitovan tarinat yhteen". Under No Flag -yksinpelitehtävän ryhmäjohtaja George Masonin ääni- ja liikenäyttelijänä toimii englantilainen näyttelijä Craig Fairbrass. Norjaan sijoittuvan Nordlys-tehtävän Astrid-vastarintataistelijalle on antanut kasvonsa ja äänensä norjalaisnäyttelijä Synnøve Macody Lund, ja hahmon tytärtä Solveigia esittää Susanne Boucher. Tirailleur-tehtävän pääosaa, ranskankielistä senegalilaissotilasta Deme Cisseä esittää ranskalainen Daniel Bilong. Moninpelin sotilaiden ääniä on nauhoittanut muun muassa brittiläinen ääninäyttelijä Amelia Tyler.

Brittiläisestä sabotaasitehtävästä kertova Under No Flag -tarina on ainoa yksinpelitehtävä, jossa hahmot puhuvat englantia. Muissa sotatarinoissa hahmot puhuvat omia kieliään, ja niissä kuullaan norjaa, ranskaa ja saksaa. Suunnittelija Eric Holmes on kertonut, että loittoneminen pelkästä englannin käytöstä on tänä päivänä tarpeen, sillä *Game of Thronesin* ja *Narcosin* kaltaisten sarjojen myötä yleisö on tullut vaativammaksi alkuperäiskielien suhteen.

### Julkaisu

Pelin alkuperäiseksi julkaisupäiväksi ilmoitettiin 19. lokakuuta 2018, mutta elokuussa Electronic Arts kertoi pelin lykkääntyvän ja ilmoitti uudeksi julkaisupäiväksi 20. marraskuuta. Syyksi ilmoitettiin merkittävien parannuksien tekeminen ydinpelattavuuteen. EA toivoi saavansa pelaajilta palautetta syyskuussa käynnistyvän beetatestauksen myötä, jotta kehittäjät voisivat hyödyntää pelin potentiaalin parhaalla mahdollisella tavalla.

Pelin ennakkotilanneet saivat pääsyn betaan 3. syyskuuta 2018, ja avoin beetatestaus oli käynnissä 6.–11. syyskuuta. Pelattavia otteluita olivat Rotterdam-karttaan sijoittuva Conquest sekä Narvik-karttaan sijoittuva Grand Operations -kampanja, josta oli pelattavana kaksi ensimmäistä pelinsisäistä vuorokautta pelimuotoinaan Airborne (maahanlaskuhyökkäys) ja Breakthrough (sektorinvaltaus). Betassa kehittäjät kertoivat tutkineensa osumapisteiden tunnistusta, aseiden toimivuutta sekä hahmojen erottuvuutta ja liikkumista. Tasapainotutkimuksessa seurattiin, kuinka nopeasti hahmoluokat keräävät kokemusta ja kuinka kauan pelaajalla menee vastustajan kaatamiseen. Electronic Arts ilmoitti, että betaa pelattiin kymmeniä miljoonia tunteja. Testauksen perusteella DICE muun muassa teki vihollishahmoista erottuvampia, tasapainotti aseita, helpotti kaatuneiden joukkuetoverien havaitsemista ja lyhensi kuolemanjälkeistä peliinpaluuaikaa.

Lopullinen peli julkaistiin Microsoft Windowsille, PlayStation 4:lle ja Xbox Onelle 20. marraskuuta 2018. Ennen varsinaista julkaisupäivää Electronic Artsin PC-pelien tilauspalvelu Origin Access kuitenkin mahdollisti ennakkopelaamisen 9. marraskuuta 2018 alkaen. Perustilaajilla oli käytössään kymmenen tunnin rajoitettu esikokeilu, kun taas palvelun Premier-tason jäsenet pystyivät pelaamaan rajattomasti. Pelin kalliimman Deluxe Edition -version ennakkotilanneet pääsivät pelaamaan 15. marraskuuta alkaen. Erikoisversioon kuuluu esteettisiä elementtejä, kuten pelihahmojen vaatekokonaisuuksia ja asusteita, sekä yksin pelattavia Britannian SAS-erikoisjoukkojen ja Saksan laskuvarjojääkärijoukkojen erikoistehtäviä. Origin-palvelun Premier-jäsenet saivat käyttöönsä myös Deluxe Edition -erikoisominaisuudet.

### Musiikki

Pelin alkuperäisen musiikin ovat säveltäneet Johan Söderqvist ja Patrik Andrén, jotka loivat ääniraidan myös edelliseen peliin, *Battlefield 1:een*. Soundtrackin viides kappale "Battlefield V Legacy Theme" pohjautuu Joel Erikssonin säveltämään alkuperäiseen tunnusmusiikkiin pelistä *Battlefield 1942*. Tunnuskappaletta on kuultu erilaisina sovituksina useissa pelisarjan osissa.

| *Battlefield V:n* alkuperäinen soundtrack |
| --- |
| Nro | Nimi | Sävel | Kesto |  |
| 1. | "Tirailleur" | Johan Söderqvist, Patrik Andrén | 2.38 |
| 2. | "Under No Flag" | Johan Söderqvist, Patrik Andrén | 3.36 |
| 3. | "French Fog" | Johan Söderqvist, Patrik Andrén | 2.19 |
| 4. | "Narvik" | Johan Söderqvist, Patrik Andrén | 1.37 |
| 5. | "Battlefield V Legacy Theme" | Johan Söderqvist, Patrik Andrén | 3.35 |
| 6. | "Far from Home" | Johan Söderqvist, Patrik Andrén | 2.18 |
| 7. | "Pride & Honour" | Johan Söderqvist, Patrik Andrén | 1.20 |
| 8. | "Redemption" | Johan Söderqvist, Patrik Andrén | 1.58 |
| 9. | "Spitfires" | Johan Söderqvist, Patrik Andrén | 2.44 |
| 10. | "Norway" | Johan Söderqvist, Patrik Andrén | 3.55 |
| 11. | "Triumph" | Johan Söderqvist, Patrik Andrén | 2.25 |
| 12. | "Rotterdam in Ruins" | Johan Söderqvist, Patrik Andrén | 2.03 |
| 13. | "Devestation" | Johan Söderqvist, Patrik Andrén | 3.14 |
| 14. | "Sandstone" | Johan Söderqvist, Patrik Andrén | 3.05 |
| 15. | "Glorifica" | Johan Söderqvist, Patrik Andrén | 2.23 |
| 16. | "I Vow to Thee My Country" | Johan Söderqvist, Patrik Andrén | 3.54 |

Vastaanotto
-----------

*Battlefield V* ja erityisesti sen moninpeli ovat saaneet kehuja. Metacriticissä pelin Windows-versio on saanut arvosanan 81/100, ja *Gamereactorin* sekä GameSpotin arvosteluissa peli sai arvosanan 8/10. Peliä "mekaniikoiltaan vahvaksi ja tarinankerronnaltaan erinomaiseksi" kuvannut PcGamesN antoi pelille arvosanaksi 9/10 ja kuvasi sitä parhaimmaksi *Battlefieldiksi*. V2:n Miikka Lehtonen antoi pelille neljä tähteä viidestä ja kuvasi pelikokemusta kaaottiseksi mutta riemukkaaksi. Muropaketin Ilari Hauhia kutsui *Battlefield V:tä* tutuksi räiskinnäksi, "joka ei ehkä yllätä, muttei myöskään petä odotuksia". Pelin grafiikka ja äänimaailma ovat saaneet kehuja. Arvostelijat ovat toistuvasti kiinnittäneet huomiota siihen, kuinka vahvasti moninpeli pyrkii kannustamaan pelaajien väliseen yhteistyöhön.

Sotatarinat-yksinpelitilan on todettu kärsivän sen liiasta painottumisesta hiiviskelyyn, jota selvästi heikentää vihollissotilaiden huono tekoäly. GameSpot kehui sotatarinoiden keskittyvän ainutlaatuisiin kertomuksiin, kuten senegalilaisten sotilaiden osallistumiseen länsirintaman taisteluihin Ranskan joukoissa, mutta totesi yksinpelikampanjan olevan kokonaisuutena sekava ja vailla yhtenäistä tyyliä. Myös päivityksien myötä lisätty Combined Arms -yhteistyöpelitila keräsi kritiikkiä, ja sen sanottiin olevan itseään toistava ja kokonaisuutena pettymys.

### Myynti

Peli osoittautui taloudellisesti hyvin tappiolliseksi, ja se floppasi pahasti vuoden 2018 joulumarkkinoilla. Sen kanssa samoilla markkinoilla kilpailuvat *Call of Duty: Black Ops IIII* sekä lokakuussa julkaistut suositut pelit *Assassin’s Creed Odyssey* ja *Red Dead Redemption 2*, jotka loivat "ahtaan joulusesongin". Viikon kuluessa pelin julkaisusta sitä myytiin jo 50 prosentin alennuksella. Electronic Artsin osake putosi helmikuussa 19 %, kun vuosineljänneksen tulos julkistettiin.

Helmikuuhun 2019 mennessä peliä oli myyty 7,3 miljoonaa kappaletta, mikä oli miljoonan verran odotettua vähemmän. EA:n toimitusjohtaja Andrew Wilson uskoo, että pelin julkaisupäivän lykkääminen kuukaudella lokakuusta marraskuuhun heikensi myyntiä. Toiseksi ongelmaksi Wilson nimesi Firestorm-pelimuodon myöhäisen julkaisun ja täsmensi, että koska yksinpelikampanja priorisoitiin aikataulullisesti Firestormin edelle, ei peliä voitu markkinoida battle royale -pelimuodolla joulumarkkinoiden aikaan. Yli kolme vuotta julkaisunsa jälkeen pelillä oli kuitenkin huomattavasti enemmän pelaajia kuin sarjan uudemmalla osalla *Battlefield 2042:lla*. Huhtikuussa 2022 *Battlefield V:llä* oli Steamissa parhaimmillaan yhtäaikaisesti 31 300 pelaajaa, kun taas *Battlefield 2042*:n vastaava luku oli 3 099.

### Palkinnot ja ehdokkuudet

| Vuosi | Palkinto | Kategoria | Lopputulos | Lähde |
| --- | --- | --- | --- | --- |
| 2018 | Game Critics Awards | Best PC Game | Ehdokkuus |  |
| Best Action Game | Ehdokkuus |
| Best Online Multiplayer | Voitto |
| Golden Joystick Awards | Most Wanted Game | Ehdokkuus |  |
| Gamers’ Choice Awards | Fan Favorite Fall Release | Ehdokkuus |  |
| Australian Games Awards | Multiplayer/Online Title of the Year | Ehdokkuus |  |
| Shooter of the Year | Ehdokkuus |
| 2019 | D.I.C.E. Awards | Outstanding Achievement in Sound Design | Ehdokkuus |  |
| Outstanding Technical Achievement | Ehdokkuus |
| National Academy of Video Game Trade Reviewers Awards | Game, Franchise Action | Ehdokkuus |  |
| Use of Sound, Franchise | Ehdokkuus |
| SXSW Gaming Awards | Excellence in SFX | Ehdokkuus |  |
| 2019 G.A.N.G. Awards | Audio of the Year | Ehdokkuus |  |
| Sound Design of the Year | Ehdokkuus |
| Best Original Soundtrack Album | Ehdokkuus |
| Best Cinematic Cutscene Audio | Ehdokkuus |
| Best Dialogue | Ehdokkuus |
| Best Original Choral Composition ("Glorifica") | Ehdokkuus |
| 15th British Academy Games Awards | Audio Achievement | Ehdokkuus |  |
| Multiplayer | Ehdokkuus |
| Italian Video Game Awards | People’s Choice | Ehdokkuus |  |

Lähteet
-------

1. 1 2 3 4  Firestorm: Viimeinen tiimi pystyssä *Electronic Arts*. Viitattu 10.6.2019. (suomeksi)
2. ↑  Aleksander Svendsen Grøndal *Moby Games*. Viitattu 10.6.2019. (englanniksi)
3. ↑  Stubbsy, Mike: The Battlefield V interview: "No more random deviations on bullets, it’s very much skill based" *God is a Geek*.  13.11.2018. Viitattu 16.6.2019. (englanniksi)
4. ↑  Tune in to Battlefield V Dev Talks *Electronic Arts*. Viitattu 16.6.2019. (englanniksi)
5. ↑  Lars Gustavsson *Internet Movie Database*. Viitattu 16.6.2019. (englanniksi)
6. 1 2 3 4 5 6  McArthur, Ryan; suomentaja tuntematon: Battlefield V:n etenemis-järjestelmä ja talous *Electronic Arts*. Viitattu 16.6.2019. (suomeksi)
7. 1 2 3 4 5 6  Landa, Jeff: EA PLAY Interview with Battlefield V’s Franchise Design Director *Battlefield*. Viitattu 16.6.2019. (englanniksi)
8. ↑  The Let’s Talk: Battlefield Podcast *Let's Talk Daily The Podcast*.  23.5.2018. Viitattu 16.6.2019. (englanniksi)
9. ↑  Ross Darvill *Moby Games*. Viitattu 16.6.2019. (englanniksi)
10. 1 2 3  Nelson Jr. Xalavier: The making of Battlefield 5's campaign *PC Gamer*.  9.4.2019. Viitattu 16.6.2019. (englanniksi)
11. ↑  Kwasek, Carlos Villarreal: Portfolio *carlosvk.info*. Viitattu 16.6.2019. (englanniksi)
12. ↑  Conny Bergqvist *Moby Games*. Viitattu 16.6.2019. (englanniksi)
13. ↑  Player Review of the Battlefield V Game *Game Industry*.  30.11.2018. Viitattu 16.6.2019. (englanniksi)
14. 1 2 3 4  Battlefield V (Original Soundtrack) *Apple Music*. Viitattu 10.6.2019. (englanniksi)
15. ↑  Battlefield V for PlayStation 4: Everything you need to know *Android Central*.  4.12.2018. Viitattu 19.6.2019. (englanniksi)
16. 1 2 3  BATTLEFIELD V *Gamereactor*. Viitattu 16.6.2019. (suomeksi)
17. ↑  Hall, Charlie: Battlefield 5: Everything we know *Polygon*.  1.11.2018. Viitattu 30.11.2018. (englanniksi)
18. 1 2 3 4 5 6  Heino, Markus: Battlefield V *Pelaaja*.  31.12.2018. Viitattu 10.6.2019. (suomeksi)
19. 1 2  Orremark, Kim & Kesseli, Aleksi: Battlefield V *Gamereactor*.  9.11.2018. Viitattu 18.3.2019.
20. 1 2 3  Kain, Erik: This 'Battlefield 5' Reveal Trailer Has Me More Confused Than Hyped *Forbes*.  23.5.2018. Viitattu 18.3.2019. (englanniksi)
21. 1 2  Farokhmanesh, Megan: Battlefield V fans who failed history are mad that the game has women in it *The Verge*.  24.5.2018.  Arkistoitu 30.5.2018. Viitattu 18.3.2019. (englanniksi)
22. 1 2  Arenas, Jorge: After Poor Pre-Orders, Battlefield V Makes Changes In-favor of "Authenticity" *Bounding Into Comics*.  13.9.2018. Viitattu 18.3.2019. (englanniksi)
23. 1 2  Jones, Ali: DICE is "dialling back" Battlefield V’s character customisation *PCGamesN*.  14.9.2018. Viitattu 18.3.2019. (englanniksi)
24. 1 2  Palmeri, Christopher: Electronic Arts Plunges After Latest Battlefield Game Flops *Bloomberg*.  6.2.2019. Viitattu 18.3.2019. (englanniksi)
25. 1 2 3  Orremark, Kim: Battlefield V *Gamereactor*.  9.11.2018. Viitattu 9.1.2019.
26. 1 2 3 4 5 6 7  Higham, Michael: Battlefield 5 Review - Breaking Through the Front Lines *GameSpot*.  20.11.2018. Viitattu 26.3.2019. (englanniksi)
27. 1 2 3  Takahashi, Dean: Battlefield V sells 7.3 million copies, about 1 million fewer than expected *VentureBeat*.  5.2.2019. Viitattu 10.6.2019. (englanniksi)
28. ↑  Bishop, Sam & Hirsilä, Markus: Battlefield V *Gamereactor*.  24.5.2018. Viitattu 30.11.2018. (suomeksi)
29. ↑  Bishop, Sam & Hirsilä, Markus: Battlefield V *Gamereactor*.  18.10.2018. Viitattu 30.11.2018. (suomeksi)
30. 1 2 3 4 5 6 7  Hauhia, Ilari: Arvostelu: Battlefield V on vahva peli, joka on rakennettu tutuista palikoista *Muropaketti*.  27.11.2018. Viitattu 26.3.2019.
31. 1 2  Laitinen, Teemu: Battlefield V *Game Reality*.  7.1.2019. Viitattu 26.8.2022. (suomeksi)
32. 1 2  Rayfield, David: ‘Battlefield V’ Is Making World War II Uncomfortable Again *Junkee*.  4.1.2019. Viitattu 10.6.2019. (englanniksi)
33. 1 2  Hall, Charlie: Battlefield 5’s new story mission is a resounding denouncement of fascism *Polygon*.  5.12.2019. Viitattu 10.6.2019. (englanniksi)
34. 1 2 3 4 5 6 7  Lehtonen, Miikka: Battlefield V *V2*.  19.11.2018. Viitattu 10.6.2019. (suomeksi)
35. ↑  Saed, Sherif: Battlefield 5 launches with only British and German factions, more customisation details revealed *VG247*.  5.6.2018. Viitattu 10.6.2019. (englanniksi)
36. 1 2 3 4 5 6  Saed, Sherif: Battlefield 5: All class changes, Combat Roles and Traits explained *VG247*.  20.11.2018. Viitattu 10.6.2019. (englanniksi)
37. ↑  Battlefield V:n Company: Support-luokka ja sen taisteluroolit *Electronic Arts*. Viitattu 24.6.2022.
38. ↑  Painter, Lewis: How to spawn tanks and planes in Battlefield V *Tech Advisor*.  19.11.2018. Viitattu 16.6.2019. (englanniksi)
39. ↑  Schwartz, William: Battlefield V How to Call in Squad Reinforcements, V1, Tanks *Attack of the Fan Boy*.  9.11.2018. Viitattu 18.3.2019. (englanniksi)
40. 1 2 3 4  Savov, Vlad: Battlefield V *The Verge*.  23.5.2018.  Arkistoitu 30.5.2018. Viitattu 18.3.2019. (englanniksi)
41. 1 2 3  What we Learned from the Battlefield V Open Beta *Battlefield*.  syyskuu 2018. Viitattu 10.6.2019. (englanniksi)
42. ↑  How to Build Fortifications in Battlefield V *Electronic Arts*. Viitattu 10.6.2019. (englanniksi)
43. 1 2  Schwartz, William: Battlefield V How to Get Ammo For Tanks & Planes *Attack of the Fan Boy*.  9.11.2018. Viitattu 18.3.2019. (englanniksi)
44. ↑  Gilliam, Ryan: Players can customize every aspect of their characters in Battlefield 5 *Polygon*.  23.5.2018.  Arkistoitu 30.5.2018. Viitattu 18.3.2019. (englanniksi)
45. 1 2  Saarenoja, Panu: Oikealla rahalla ostettava premium-valuutta miehittää tänään Battlefield V:n *Pelaaja*.  4.4.2019. Viitattu 10.6.2019. (suomeksi)
46. ↑  Allies Aircrafts in Battlefield 5: Battlefield 5 Guide and Tips *Game Guides*. Viitattu 10.6.2019. (englanniksi)
47. ↑  Bertz, Mart: Rush Mode Now Available For Limited Time In Battlefield V *Game Informer*.  7.3.2019. Viitattu 10.6.2019. (englanniksi)
48. ↑  Treese, Tyler: Battlefield V Features a 4-Player Co-Op Self-Generating Campaign Mode *Screen Rant*.  23.5.2018. Viitattu 18.3.2019. (englanniksi)[vanhentunut linkki]
49. 1 2  Hall, Charlie: Battlefield 5’s new multiplayer modes, explained *Polygon*.  23.5.2018. Viitattu 18.3.2019. (englanniksi)
50. 1 2 3  Grönholm, Tuukka: Battlefield V -beta aukesi kaikille *Pelit*.  6.9.2018. Viitattu 10.6.2019. (suomeksi)
51. ↑  Hirsilä, Markus: Battlefield V *Gamereactor*.  15.3.2018. Viitattu 30.11.2018. (suomeksi)
52. ↑  Dayus, Oscar: Battlefield 5 Firestorm Gameplay: New Battle Royale Mode In Action *GameSpot*.  25.3.2019. Viitattu 25.3.2019. (englanniksi)
53. ↑  Makuch, Eddie: Battlefield 5's Battle Royale Mode, Firestorm, Adds Duos *GameSpot*.  11.4.2019. Viitattu 10.6.2019. (englanniksi)
54. ↑  DICE poisti Battlefield V:n battle royale -pelimuodosta mahdollisuuden pelata kahden pelaajan pareina – Syynä pelaajakato *Muropaketti*.  13.5.2019. Viitattu 24.8.2019. (suomeksi)
55. ↑  Saarenoja, Panu: Battlefield V:n sisältöpäivitykset saapuvat päätökseensä – viimeinen tulossa kesällä *Pelaaja*.  23.4.2020. Viitattu 23.11.2020. (suomeksi)
56. ↑  Mazique, Brian: 'Battlefield 5' Update: Everything You Need To Know About 'Overture' The Tides Of War Expansion *Forbes*.  4.12.2018. Viitattu 10.6.2019. (englanniksi)
57. ↑  Moilanen, Jukka: Tältä näyttää uuden Battlefield V -päivityksen sisältö *Pelaaja*.  16.1.2019. Viitattu 10.6.2019. (suomeksi)
58. ↑  Knezevic, Kevin: Battlefield 5's Rush Mode Now Live For A Limited Time *GameSpot*.  8.3.2019. Viitattu 10.6.2019. (englanniksi)
59. ↑  Saarenoja, Panu: Kreetan aurinko porottaa Battlefield V:n uudella ilmaiskartalla – ulkona torstaina *Pelaaja*.  28.5.2019. Viitattu 10.6.2019. (suomeksi)
60. ↑  All you Need to Know about Outpost Mode *Electronic Arts*. Viitattu 10.6.2019. (englanniksi)
61. 1 2 3 4  Saarenoja, Panu: Battlefield V:n kesässä piisaa uusia karttoja – Tyynimeri siintää sekin horisontissa *Pelaaja*.  5.6.2019. Viitattu 10.6.2019. (suomeksi)
62. ↑  Saarenoja, Panu: Karttoja, pelitiloja ja totaallista invaasiota – tältä näyttää Battlefield V:n sisältötarjonta syksyyn asti *Pelaajalehti*.  23.3.2019. Viitattu 25.3.2019. (suomeksi)
63. ↑  Saarenoja, Panu: Kaksi uutta ilmaiskarttaa saapuivat Battlefield V:een *Pelaaja*.  3.9.2019. Viitattu 10.9.2019. (suomeksi)
64. ↑  Saarenoja, Panu: Battlefield V aloittaa ensi viikolla Tyynenmeren sodan – legendaarinen Wake Island palaa joulukuussa *Pelaaja*.  23.10.2019. Viitattu 30.10.2019. (suomeksi)
65. ↑  Saarenoja, Panu: Battlefield V:n viidakkotaistot käynnistyvät ensi viikolla – tältä näyttää uutuuskartta Solomon Islands *Pelaaja*.  28.1.2020. Viitattu 21.2.2020. (suomeksi)
66. ↑  Birch, Nathan: Battlefield V’s Final Update Drops Tomorrow, Includes New Maps, Weapons, Vehicles, More *Wccftech*.  3.6.2020. Viitattu 23.11.2020. (englanniksi)
67. ↑  Kuchera, Ben: Battlefield 5 ditches the premium pass *Polygon*.  23.5.2018.  Arkistoitu 24.5.2018. Viitattu 18.3.2019. (englanniksi)
68. ↑  Battlefield V – asemekaniikan parannukset *Electronic Arts*. Viitattu 10.6.2019. (suomeksi)
69. 1 2 3 4  Moilanen, Jukka: Battlefield V ei yltänyt EA:n odotuksiin *Pelaaja*.  6.2.2019. Viitattu 10.6.2019. (suomeksi)
70. 1 2 3 4  Landa, Jeff: The War Stories of Battlefield V *Electronic Arts*.  Arkistoitu 16.6.2019. Viitattu 16.6.2019. (englanniksi)
71. 1 2  Bishop, Sam: Dice's Daniel Berlin on "emotional variety" of BFV's War Stories *Gamereactor*.  19.10.2018. Viitattu 16.6.2019. (englanniksi)
72. ↑  Hirsilä, Markus: Battlefield V:n yksilöinti muuttuu kohti "uskottavampaa" *Gamereactor*.  13.9.2018. Viitattu 18.3.2019. (suomeksi)
73. ↑  Arif, Shabana: Battlefield V Producer Says DICE Will 'Always Put Fun Over Authentic' *IGN*.  24.5.2018.  Arkistoitu 30.5.2018. Viitattu 18.3.2019. (englanniksi)
74. 1 2  Farokhmanesh, Megan: EA on the backlash against women in Battlefield V: ‘Accept it or don’t buy the game’ *The Verge*.  24.5.2018. Viitattu 18.3.2019. (englanniksi)
75. ↑  Kim, Tae: Analyst predicts EA’s ‘Battlefield V’ will be a ‘serious disappointment,’ says preorders lag ‘Call of Duty’ by more than 85% *CNBC*.  20.8.2018. Viitattu 18.3.2019. (englanniksi)
76. ↑  Morgans, Matt: DICE Plans to Focus on Authenticity for Battlefield 5 Customization Options *VGR*.  11.9.2018. Viitattu 18.3.2019. (englanniksi)
77. 1 2 3  Robinson, Martin: Battlefield 5 review - DICE's most entertaining shooter in years is also its most compromised *Eurogamer*.  15.11.2018. Viitattu 26.3.2019. (englanniksi)
78. 1 2  Scheepstra, Teo: EA tekee muutoksen Battlefield V:n saksalaissotilaaseen, jakoi nimensä natsien vastustajan kanssa *Pelaaja*.  6.6.2019. Viitattu 10.6.2019. (suomeksi)
79. 1 2 3  Good, Owen S.: Battlefield 5 makers to change character’s name in light of Nazi/German kerfuffle *Polygon*.  5.6.2019. Viitattu 10.6.2019. (englanniksi)
80. ↑  Chapman, Tom: Mark Strong Really Wants You To Play Battlefield V The Right Way *Screen Rant*.  16.10.2018. Viitattu 10.6.2019. (englanniksi)
81. ↑  Shanley, Patrick: Mark Strong Joins 'Battlefield V' Cast (Exclusive) *Hollywood Reporter*.  15.10.2018. Viitattu 10.6.2019. (englanniksi)
82. 1 2  Gibson, Alex: Meet the Voice Actors of Battlefield V’s Voice Cast *Twinfinite*.  21.11.2018. Viitattu 10.6.2019. (englanniksi)[vanhentunut linkki]
83. ↑  Giæver, Ola Peder: «Battlefield V»: – Mange vet ikke at det var store slag i Norge *ABC Nyheter*.  19.11.2018. Viitattu 10.6.2019. (norjaksi)
84. ↑  Daniel Bilong *Instagram*.  30.12.2018. Viitattu 10.6.2019. (englanniksi)
85. ↑  Amelie Tyler *Twitter*.  18.1.2019. Viitattu 10.6.2019. (englanniksi)
86. ↑  Henry, Jasmine: Battlefield V Release Date Delayed *Game Rant*.  elokuu 2018. Viitattu 10.6.2019. (englanniksi)
87. ↑  Gabrielson, Oskar; suomentaja tuntematon: Päivitys koskien Battlefield V:tä *Electronic Arts*.  30.9.2018. Viitattu 10.6.2019. (suomeksi)
88. ↑  Details on the Battlefield V Open Beta *Electronic Arts*. Viitattu 10.6.2019. (englanniksi)
89. 1 2 3 4  Battlefield V:llä on kolme eri julkaisupäivää, riippuen kenelle maksat ja kuinka paljon *Muropaketti*.  29.10.2018. Viitattu 10.6.2019. (suomeksi)
90. ↑  Battlefield™ V Deluxe Edition *Microsoft*. Viitattu 10.6.2019. (suomeksi)
91. ↑  Johan Söderqvist and Patrik Andrén: Battlefield V (ep) *MainTitles*.  29.10.2018.  Arkistoitu 11.7.2020. Viitattu 10.6.2019. (englanniksi)
92. ↑  AFGuidesHD: Evolution of Battlefield Theme 2002-2018 *Youtube*.  5.10.2018. Viitattu 10.6.2019. (englanniksi)
93. 1 2  Battlefield V *Metacritic*. Viitattu 10.6.2019. (englanniksi)
94. ↑  Battlefield V *metacritic.com*. metacritic.com. Viitattu 18.3.2019. (englanniksi)
95. ↑  Battlefield V *metacritic.com*. metacritic.com. Viitattu 18.3.2019. (englanniksi)
96. ↑  Devore, Jordan: Review: Battlefield V *Destructoid*.  18.11.2018. Viitattu 10.6.2019. (englanniksi)
97. ↑  Bertz, Matt: Battlefield V Review – Hedge Warfare *Game Informer*.  16.11.2018. Viitattu 18.3.2019. (englanniksi)
98. ↑  Duggan, James: Battlefield V - Review *IGN Nordic*.  21.11.2018. Viitattu 10.6.2019. (englanniksi)
99. ↑  Cooper, Dalton: Battlefield V Review *Game Rant*.  marraskuu 2018. Viitattu 10.6.2019. (englanniksi)
100. 1 2  Hoggins, Tom: Battlefield 5 review - A great WW2 shooter lies beneath a slim, scrappy and confusing release *The Daily Telegraph*.  19.11.2018. Viitattu 10.6.2019. (englanniksi)
101. ↑  McMahon, James: Battlefield 5 PC review – the best the series has ever been *PcGamesN*.  6.11.2018. Viitattu 26.3.2019. (englanniksi)
102. ↑  McKeand, Kirk: Battlefield 5 review – the best shooter of the year suffers from an identity crisis *VG247*.  19.11.2018. Viitattu 26.3.2019. (englanniksi)
103. ↑  Keyes, Rob: Battlefield V's Combined Arms Co-op Mode is A Big Boring Letdown *Screen Rant*.  14.2.2019. Viitattu 10.6.2019. (englanniksi)
104. ↑  Saed, Sherif: Battlefield 5’s Combined Arms co-op mode is a waste of everyone’s time *VG247*.  14.2.2019. Viitattu 10.6.2019. (englanniksi)
105. ↑  Arenas, Jorge: After Telling Fans Not to Buy Latest Battlefield Game, Poor Sales Predicted *Bounding Into Comics*.  22.8.2018. Viitattu 18.3.2019. (englanniksi)
106. ↑  Siegal, Jacob: ‘Battlefield V’ is already on sale for $29.99 just a week after launch *BRG*.  28.11.2018. Viitattu 18.3.2019. (englanniksi)
107. ↑  Trigg, Eric: Battlefield V Discounted 50%, But Not For Loyal Fans Who Already Bought *ScreenRant*.  6.12.2018. Viitattu 18.3.2019. (englanniksi)
108. ↑  Hirsilä, Markus: Vanhemmat pelit Battlefield 1 ja Battlefield V keräsivät Steamissa enemmän pelaajia kuin se uusin Battlefield 2042 *Gamereactor*.  13.1.2022. Viitattu 24.8.2022. (suomeksi)
109. ↑  Cooper, Dalton: Battlefield V Currently Has More Steam Players Than Battlefield 2042 *Game Rant*.  24.12.2021. Viitattu 24.8.2022.
110. ↑  Hartikainen, Nico: Flopannut mega­peli sai yli 400 korjausta – "kuollutta potilasta" teko­hengitetään, jotta rahoja ei tarvitse palauttaa *Ilta-Sanomat*.  20.4.2022. Viitattu 24.8.2022. (suomeksi)
111. ↑  Watts, Steve: Resident Evil 2 Wins Top Honor In E3 Game Critics Awards *GameSpot*. Viitattu 8.7.2019. (englanniksi)
112. ↑  Hoggins, Tom: Golden Joysticks 2018 nominees announced, voting open now *The Telegraph*.  24.9.2018. Viitattu 8.7.2019. (englanniksi)
113. ↑  Gamers' Choice Awards *Gamers' Choice Awards*. Viitattu 8.7.2019.
114. ↑  News *Australian Games Awards*. Viitattu 8.7.2019. (englanniksi)
115. ↑  Makuch, Eddie: God Of War, Spider-Man Lead DICE Awards; Here's All The Nominees *GameSpot*. Viitattu 8.7.2019. (englanniksi)
116. ↑  Nominee List for 2018 *National Academy of Video Game Trade Reviewers Corporation*.  11.2.2019.  Arkistoitu 13.2.2019. Viitattu 8.7.2019. (englanniksi)
117. ↑  Trent, Logan: Here Are Your 2019 SXSW Gaming Awards Finalists! *SXSW Gaming*.  11.2.2019. Viitattu 8.7.2019. (englanniksi)
118. ↑  Lagumbay, Emmanuel: 2019 G.A.N.G. Awards Finalists *www.audiogang.org*. Viitattu 8.7.2019. (englanniksi)
119. ↑  Fogel, Stefanie: ‘God of War,’ ‘Red Dead 2’ Lead BAFTA Game Awards Nominations *Variety*.  14.3.2019. Viitattu 8.7.2019. (englanniksi)
120. ↑  Italian Video Game Awards *italianvideogameawards.com*.  Arkistoitu 21.3.2018. Viitattu 8.7.2019. (italiaksi)

Aiheesta muualla
----------------

* Kuvia tai muita tiedostoja aiheesta **Battlefield V** Wikimedia Commonsissa

* Pelin virallinen sivusto
* *Battlefield V* MobyGamesissa (englanniksi)
* *Battlefield V* Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
*Battlefield* |
| --- |
|  |
| Pääsarja | 
* *1942*
* *Battlefield 2*
* *Battlefield 3*
* *Battlefield 4*
* *Battlefield 1*
* *Battlefield V*
* *Battlefield 2042*

 |
|  |
| Spin-offit | 
* *Vietnam*
* *2142*
* *1943*
* *Hardline*

 |
|  |
| *Bad Company* -sarja | 
* *Bad Company*
* *Bad Company 2*

 |
|  |
| Ilmaispelit | 
* *Heroes*
* *Online*
* *Play4Free*

 |

 |